**LAZDIJŲ RAJONO SAVIVALDYBĖS TARYBOS SPRENDIMO PROJEKTO**

**„DĖL UŽDAROSIOS AKCINĖS BENDROVĖS „LAZDIJŲ AUTOBUSŲ PARKAS"**

**ŽEMĖS NUOMOS MOKESČIO“**

**AIŠKINAMASIS RAŠTAS**

2021 m. lapkričio 16 d.

Lazdijų rajono savivaldybės tarybos sprendimo projektas „Dėl uždarosios akcinės bendrovės „Lazdijų autobusų parkas“ žemės nuomos mokesčio“ parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu, Lietuvos Respublikos Vyriausybės 2003 m. lapkričio 10 d. nutarimo Nr. 1387 „Dėl žemės nuomos mokesčio už valstybinės žemės sklypų naudojimą“ 8 punktu ir atsižvelgiant į uždarosios akcinės bendrovės „Lazdijų autobusų parkas“ 2021-10-27 prašymą „Dėl atleidimo nuo žemės mokesčio“.

 ***Šio sprendimo projekto tikslas*** – atleisti uždarąją akcinę bendrovę „Lazdijų autobusų parkas“ nuo žemės nuomos mokesčio už 2021 metus.

2021-10-27 buvo gautas uždarosios akcinės bendrovės „Lazdijų autobusų parkas“ prašymas, kuriame prašoma atleisti nuo žemės nuomos mokesčio už žemės sklypus, esančius Lazdijuose, Turistų g. 27, Turistų g. 31 ir Vilniaus g. 48. Dėl ekstremalios situacijos nutraukus maršrutus metų pradžioje, bendrovė neteko dalies pajamų, dėl lėšų trūkumo iškilo problemų atsiskaitant su tiekėjais.

Uždarajai akcinei bendrovei „Lazdijų autobusų parkas“ paskaičiuotas žemės nuomos mokestis už 2021 m. sudaro 680,20 eurų.

***Kaip šiuo metu yra sprendžiami projekte aptarti klausimai***­ – žemės nuomos mokestis turi būti sumokėtas iki einamojo mokestinio laikotarpio lapkričio 15 d.

***Kokių pozityvių rezultatų laukiama*** – atleidus nuo žemės nuomos mokesčio, bus suteikta mokestinė lengvata verslo subjektui.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – prognozuotos savivaldybės biudžeto pajamos iš žemės nuomos mokesčio sumažės 680,2 eurų.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados*** – dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Biudžeto, finansų ir turto valdymo skyriaus vedėja Šarūnė Dumbliauskienė.